**О б а в е ш т е њ е**

Обавештава се заинтересована јавност да је Републичка дирекција за воде, као носилац посла, започела активности на изради Нацрта планског документа - плана управљања ризицима од поплава за период 2021-2027. године (у даљем тексту ПУРП) у складу са одредбама Закона о водама („Службени гласник РС”, бр. 30/10, 93/12, 101/16, 95/18 и 95/18 – др. закон)

Планом управљања ризицима од поплава обезбеђује се управљање ризицима смањивањем могућих штетних последица поплава на здравље људи, животну средину, културно наслеђе и привредне активности. Нацрт плана се израђује за територију Републике Србије по водним подручјима. Преиспитивање и новелирање ПУРП-а ће се вршити по истеку 6 година од његовог доношења. План управљања ризицима од поплава израђује се на основу карата угрожености и карата ризика од поплава.

Израда Нацрта ПУРП-а се одвија у непосредној сарадњи са јавним водопривредним предузећима „Србијаводе” и „Воде Војводине”.

Планирано је да Нацрт ПУРП-а буде израђен до краја 2021. године.

За потребе израде Нацрта ПУРП-а формирана је радна група која ће се током истог консултовати са заинтересованим странама и циљним групама. Радну групу чине представници Републичке дирекције за воде и јавних водопривредних предузећа.

Оквирни садржај ПУРП-а:

1) закључци прелиминарне процене ризика од поплава и прегледна карта водног подручја на којој су уцртана значајна поплавна подручја;

2) карте угрожености од поплава и карте ризика од поплава и закључци изведени на основу карата;

3) опис одговарајућих циљева управљања ризицима од поплава

4) списак мера и њихових приоритета за постизање циљева управљања ризицима од поплава;

5) опис одређивања приоритета и начина на који ће се пратити напредак у примени плана;

6) преглед предузетих мера јавног информисања и консултовања;

7) надлежни органи и предузећа за примену плана управљања ризицима од поплава;

8) опис процеса усклађивања са суседним државама као и са планом управљања водама.

Ближе инфромације се могу добити на следећим електронским адресама, са назнаком:

Нацрт плана управљања ризицима од поплава за период 2021-2027. године.

- merita.borota@minpolj.gov.rs

- ivana.spasic@srbijavode.rs

- rmarcetic@vodevojvodine.rs